சென்னை, புரசைவாக்கம், நம்மாழ்வார்பேட்டை, ரெட்டி காலனியைச் சேர்ந்தவர் ராமர். கூலித் தொழிலாளி. இவரின் மகள் கோட்டீஸ்வரி. கடந்த 2017-ம் ஆண்டு ப்ளஸ் டூ முடித்த இவர், மருத்துவராகும் லட்சியத்தோடு படித்தார். ஆனால், நீட் தேர்வால் கடந்த ஆண்டு கோட்டீஸ்வரிக்கு மருத்துவ படிப்புக்கு இடம் கிடைக்கவில்லை. இதனால் ஒராண்டாக நீட் தேர்வுக்குப் பயிற்சி பெற்றார். இந்த ஆண்டு நடந்த நீட் தேர்வை அவர் எழுதினார். தேர்வு முடிவு கடந்த 4-ம் தேதி வெளியானது. தேர்வு முடிவைப் பார்க்க கோட்டீஸ்வரி, வீட்டை விட்டு வெளியில் சென்றார். பிறகு அவர் வீடு திரும்பவில்லை. அவரின் செல்போன் நம்பருக்குத் தொடர்புகொண்டபோது அது சுவிட்ச் ஆப் செய்யப்பட்டிருந்தது. இதனால் ராமர், தலைமைச் செயலக காலனி போலீஸ் நிலையத்தில் புகார் கொடுத்தார். அதன்பேரில் இன்ஸ்பெக்டர் ராஜேஸ்வரி, விசாரணை நடத்தி மாயமான மாணவி கோட்டீஸ்வரியைத் தேடினார்.